**Pogosta vprašanja AVGUST 2016**

1. **Ukvarjam se s prodajo igrač na debelo in me zanima katera opozorila morajo biti navedena na igračah.**

V Uredbi o igračah ( Ur.l.RS št. 34/11, 84/11,102/12 in 62/15) so v prilogi V. navedena opozorila,ki jih je potrebno obvezno navesti na embalažo, deklaracijo igrače ali v navodila. Opozorila se razlikujejo glede na kategorije igrač . V nadaljevanju navajamo opozorila za različne kategorije igrač..

*1. Igrače, ki niso namenjene za uporabo otrokom, mlajšim od 36 mesecev*

Na igračah, ki so lahko nevarne za otroke, mlajše od 36 mesecev, je navedeno opozorilo, na primer: „Ni primerno za otroke, mlajše od 36 mesecev.“ ali „Ni primerno za otroke, mlajše od treh let.“ ali opozorilo v obliki grafične slike.

Tem opozorilom je priložena kratka obrazložitev specifične nevarnosti, zaradi katere je ta previdnost potrebna, ki se lahko vključi v navodila za uporabo. Ta točka se ne uporablja za igrače, ki so zaradi svoje funkcije, dimenzij, značilnosti, lastnosti ali drugih tehtnih razlogov očitno neprimerne za otroke, mlajše od 36 mesecev.

*2. Igrače za prostočasne aktivnosti*

Na igračah za prostočasne aktivnosti je navedeno naslednje opozorilo: „Samo za domačo uporabo“. Igračam za prostočasne aktivnosti, pritrjenim na ogrodje, po potrebi pa tudi drugim igračam za prostočasne aktivnosti, so priložena navodila, ki opozarjajo na potrebo po preverjanju in vzdrževanju glavnih delov (vzmeti, pritrdilnih elementov, opor) v določenih časovnih presledkih in poudarjajo, da lahko pride do padcev ali prevrnitve, če se tako preverjanje ne izvaja. Priložena morajo biti tudi navodila za pravilno sestavljanje igrače, ki navajajo, kateri deli so lahko nevarni, če niso pravilno sestavljeni. Predloženi morajo biti tudi posebni podatki v zvezi z ustrezno površino, na katero naj se igrača namesti.

*3. Funkcionalne igrače*

Na funkcionalnih igračah je navedeno naslednje opozorilo: „Igrača se sme uporabljati samo pod neposrednim nadzorom odrasle osebe“. Poleg tega so te igrače opremljene z navodili o delovanju in z navodili glede varnostnih ukrepov, ki jih uporabnik mora upoštevati, z opozorilom, da njihovo neupoštevanje lahko uporabnika izpostavi nevarnostim (treba jih je navesti), ki so običajno povezane z napravo ali proizvodom, katerega pomanjšani model ali imitacijo predstavlja igrača. Prav tako se navede, da je igračo treba shranjevati izven dosega otrok, mlajših od starosti, ki jo določi proizvajalec.

*4. Kemijske igrače*

Ne glede na določbe Pravilnika o razvrščanju, pakiranju in označevanju nevarnih snovi (Uradni list RS, št. 35/05, 54/07 in 88/08) in Pravilnika o razvrščanju, pakiranju in označevanju nevarnih pripravkov (Uradni list RS, št. 67/05, 137/06, 88/08 in 81/09) ter Uredbe 1272/2008/ES je v navodilih za uporabo igrač, ki same po sebi vsebujejo nevarne snovi ali zmesi, navedeno opozorilo o nevarnosti teh snovi ali zmesi ter navodila v zvezi z varnostnimi ukrepi, ki jih uporabnik mora upoštevati, da se izogne nevarnostim, ki jih je treba na kratko opredeliti glede na vrsto igrače. Prav tako se navede prva pomoč v primeru hude nesreče zaradi uporabe te vrste igrače. Navede se tudi, da morajo biti igrače izven dosega otrok, mlajših od starosti, ki jo določi proizvajalec.

Poleg navodil iz prejšnjega odstavka mora biti na embalaži kemijskih igrač navedeno naslednje opozorilo:

„Ni primerno za otroke, mlajše od () let. Uporabljati pod nadzorom odrasle osebe.“.

() Starost, ki jo določi proizvajalec.

Za kemijske igrače veljajo zlasti: kompleti za kemijo, kompleti za ulivanje v plastično maso, miniaturne delavnice za keramiko, emajliranje ali fotografijo in podobne igrače, pri katerih lahko med njihovo uporabo pride do kemijske reakcije ali podobne spremembe snovi.

*5. Drsalke, kotalke, rolerji, deske, skiroji in kolesa kot igrače za otroke*

Kadar se te igrače prodajajo kot igrače, mora biti na njih navedeno naslednje opozorilo:

„Nositi je treba zaščitno opremo. Ni za uporabo v prometu.“.

Poleg tega morajo navodila za uporabo vključevati opozorilo, da je treba igračo uporabljati previdno, saj zahteva veliko spretnosti, da bi se izognili padcem ali trkom, zaradi katerih bi lahko prišlo do poškodbe uporabnika ali tretje osebe. Navede se tudi, katera je priporočljiva zaščitna oprema (čelade, rokavice, ščitniki za kolena, ščitniki za komolce itd.).

*6. Vodne igrače*

Na vodnih igračah mora biti navedeno naslednje opozorilo:

„Uporabljajte samo v vodi, primerno plitvi za otroka in pod nadzorom odrasle osebe“.

*7. Igrače v živilih*

Na igračah v živilu ali združenih z živilom mora biti navedeno naslednje opozorilo:

„V živilu je igrača. Priporočen nadzor odrasle osebe.“.

*8. Imitacije zaščitnih mask in čelad*

Na imitacijah zaščitnih mask in čelad mora biti navedeno naslednje opozorilo:

„Ta igrača ne zagotavlja zaščite.“.

*9. Igrače, ki se z vrvicami, vrvmi, elastikami ali trakovi obesijo čez zibelko, otroško posteljico ali otroški voziček*

Igrače, ki se z vrvicami, vrvmi, elastikami ali trakovi obesijo čez zibelko, otroško posteljico ali otroški voziček, morajo biti trajno označene z naslednjim opozorilom, ki mora biti tudi na embalaži:

„Da bi preprečili morebitne poškodbe, ki nastanejo, če se otrok zaplete, odstranite igračo, ko se otrok začenja dvigati na roke in kolena v plazeči položaj.“.

*10. Pakiranje dišavnih snovi v vohalnih igralnih ploščah, kozmetičnih setih in okušalnih igrah*

Na embalaži dišavnih snovi v vohalnih igralnih ploščah, kozmetičnih setih in okušalnih igrah, mora biti navedeno naslednje opozorilo: „Vsebuje dišavne snovi, ki lahko povzročijo alergije.“.

Poleg tega velja, da mora biti na igračah tudi t.**i Splošno opozorilo,**ki se nanaša na:

* najnižjo ali najvišjo starost uporabnika in po potrebi zmožnost uporabnikov,
* največjo in najmanjšo težo uporabnikov ter
* opozorilo, da se igrača uporablja samo pod nadzorom odrasle osebe.

**2.Ali je dovoljeno oglaševanje elektronskih cigaret?**

 Prodaje elektronski cigaret, v klasičnih prodajalnah kot tudi preko interneta, sedaj veljavna zakonodaja ne prepoveduje,  ni pa dovoljeno oglaševanje elektronskih cigaret.

[Zakon o omejevanju uporabe tobačnih izdelkov](http://www.ti.gov.si/si/zakonodaja_in_dokumenti/seznam_predpisov/) (Ur.l. RS, št. 93/07-UPB3)  v 3. odstavku 10.člena določa, da je prepovedano oglaševanje tobačnih izdelkov, ki ne sodijo med tobak in tobačne izdelke, vendar s svojim videzom in namenom uporabe neposredno  vzpodbujajo k potrošnji  tobaka in tobačnih izdelkov.

Po mnenju Ministrstva za zdravje  elektronska cigareta, ki ne vsebuje tobaka,  torej ne sodi med tobačne izdelke, vendar je videti in se uporablja  na tak način kot tobačni izdelki, zato je glede na zgoraj navedene določbe zakona njeno **oglaševanje prepovedano**.

**3.Katere podatke mora vsebovati deklaracija detergentov za perilo ?**

Promet z detergenti v RS (in EU) ureja evropska Uredba (ES) št. [648/04](http://eur-lex.europa.eu/legal-content/SL/ALL/?uri=CELEX:32004R0648&qid=1412586191780) o detergentih.  Ta uredba se uporablja neposredno, za njeno izvajanje pa je Vlada RS izdala Uredbo o izvajanju Uredbe (ES) Evropskega parlamenta in Sveta o detergentih (Ur.l. RS, št. [66/05](http://www.uradni-list.si/1/content?id=57049)), ki določa pristojnosti in kazenske sankcije za kršitve.   
   
Pri detergentih, ki se uporabljajo **za pranje perila**, je potrebno navesti

* ime in trgovsko ime izdelka
* polni naslov proizvajalca oz dobavitelja , ki je odgovoren za dajanje izdelka v promet
* naslov in elektronski naslov, telefonska številka, na kateri se dobi seznam sestavin, uporabljenih v detergentih
* označevanje vsebine ( masni odstotki v razponih):
* priporočene količine za odmerjanje/ oziroma navodila za odmerjanje, ki so

izražene v mililitrih ali gramih, ki ustrezajo standardni polnitvi pralnega stroja za

mehko, srednje trdo in trdo vodo ter za en ali dva ciklusa pralnega postopka.

* kapaciteto merilne posodice, če je priložena se navede v mililitrih ali gramih in na

njej so označbe, ki navajajo odmerek detergenta za standardno polnitev pralnega

stroja za kategorije mehke, srednje trde ali trde vode.

Standardne polnitve pralnega stroja so 4,5 kg suhega perila za pranje z močnimi

detergenti in 2,5 kg suhega perila za pranje z detergenti za občutljivo perilo, v skladu z

opredelitvami Odločbe Komisije 1999/476/ES o določitvi ekoloških meril za podelitev

ekološke nalepke EU za detergente za pranje perila.

Detergenti, ki so namenjeni uporabi v industriji, navedenih zahtev glede označevanja ni potrebno izpolnjevati, če so predloženi enakovredni podatki s pomočjo lista s tehničnimi podatki, varnostnih listov ali na podoben ustrezen način.

Pripravila: Mateja Tilia

Infopika